અમે દિલ્હીમાં રહેતા હતા. ત્યાંની કોલોનીમાં અમે રામલીલા ભજવવાની શરૃઆત કરી હતી. મારા પપ્પા-મમ્મી અને મારા ભાઈઓ તેમાં રોલ કરતા. પણ હું તેમાં રોલ ભજવવાથી દૂર રહેતી. અમે ખ્રિસ્તી એટલે કોલોની અને આસપાસના લોકો કહેતા કે ચાલો ખ્રિસ્તીઓની રામલીલા જોવા. મારા મામા લખનૌમાં રહેતા હતા. તેઓ રામલીલામાં રાવણનું પાત્ર ભજવતા. તેઓ રાવણના પાત્રથી એટલા જાણીતા થઈ ગયા હતા કે અમે તેમના ઘરે જવા લખનૌ સ્ટેશને ઉતરીને અમારે રિક્ષાવાળાને એટલું જ કહેવાનું રહેતું કે અમારે રાવણના ઘરે જવું છે. બસ કોઈ પણ રિક્ષાવાળા અમને મામાના ઘરે મૂકી જાય બીજા કોઈ સરનામાની જરૃર જ નહીં ને!